Suuremõisa (Hiiumaa)

Suuremõisa on küla Hiiumaa valla idaosas. Kuni 2017. aasta Eesti omavalitsuste haldusreformini kuulus küla Pühalepa valda.

Naaberkülad on põhjas Vilivalla ja Hellamaa, loodes Undama, läänes Viilupi, edelas Kalgi, lõunas Valipe, kagus Pühalepa ja idas Kerema küla.

 Nimi 
Koha nimi tuletub Hiiu-Suuremõisa mõisa nime saksakeelsest otsetõlkest. Kohanimi on saksa keeles Großenhof, 1633 on mainitud kui Grossenhof, 1732 Sure m. ja 1798 Grosenhof.

 Loodus 
Suuremõisa piirneb läänes Suuremõisa jõega. Suuremõisa park on looduskaitse all. Pargis asub Suuremõisa allik.

 Elanike arv 
Suuremõisa on elanike arvu poolest Pühalepa osavalla suurim küla. Seal elas 2011. aasta rahvaloenduse andmetel 187 inimest. Kõik elanikud olid eestlased.

 Elanike arv  Aasta143  1959102  1970157  1979290  1989321 2000187  2011211 2020208 2021

Talud
Suuremõisa tänapäevane asustus asub põhiosas mõisast idas ja lõunas.

Suuremõisa ajaloolised talud 1939 Pühalepa valla elanike ja kinnisvarade nimekirjad; Rahvusarhiiv RA, ERA.4320.2.166a

 Talu number  Talu nimi  Suguvõsa 1   A66 Avasaar 2  Alltoa   Kingsepp, Nurk 3  Hermisto Tross 4  Kirsiaia  Aman, Nõmmeots 5 Kivila  Ingre 6  Kruusamäe  Hari 7 Kõivasalu   Enson 8  Lepa  Allik, Kottri 9 Liivi  Liier 10 Mäelao   Daum, Liik 11 Nauri   Kreek 12  Põllu Jääger, Maar 13  Suuremõisa  Kangur 14  Teotoa  Leigri 15  Tooma  Paat 16  Uuerehe  Maivel, Vannas 17   Vahtra Kerves 18  Ülejõe Kuuse, Rõhu

 Ajalugu 
Ala kuulus ajalooliselt Hiiu-Suuremõisa mõisa alla. Carl Friedrich Wilhelm Russwurmi järgi olnud kunagi seal leidunud allika järgi Suur-Hallikaküla. 1519. aastal on mainitud Pühalepa mõisa, 1633. aastal Grossenhofi.

Tänapäeva küla ala kuulus eelmiste sajandite jooksul enamjaolt mõisale. Mõisa maade tükeldamisel moodustati 20. sajandi alguses Suuremõisa asundus.

 Taristu 
Suuremõisa–Käina–Emmaste tee algab tegelikult Pühalepa ja Valipe piirilt, Suuremõisa–Salinõmme tee Kalgi ja Viilupi piirilt. Suuremõisa teeks nimetatakse endise Suuremõisa–Kärdla maantee algust. Tänapäeval läheb Heltermaa–Kärdla–Luidja maantee küla piiridest küll läbi, kuid jääb tihedamast asustusest kaugemale. Mõisast idas ja lõunas asub tänavatevõrgustik, mida maanteega ühendavad Uus tänav ja Kiriku tee. Küla põhjaosas algab Haavamäe tee.

Suuremõisa bussipeatus on Käina ja Kärdla suunal liikuvate bussiliinide, sealhulgas Tallinnast saabuvate kiirbussiliinide viimane ühine peatus.

 Kultuur 
Suuremõisas asuvad abivallamaja, Suuremõisa loss (milles on Hiiumaa Ametikooli ja Suuremõisa Põhikooli ruumid), Pühalepa tervisekeskus, kultuuri- ja noortekeskus, raamatukogu, katlamaja, EMT mobiiltelefonimast. Lossihoovis korraldavad näitetrupid aeg-ajalt lavastusi. Elamutest on külas nii paneelmaju (Uuel tänaval) kui ka eramuid.

Pühalepa kirik asub Pühalepa külas.

 Ettevõtlus 
Külas asub Coop Eesti kauplus.

Pildid

Viited

Kategooria:Hiiumaa valla külad